Սուրբ Հաղորդությանը մոտենալիս պետք է ունենալ լրջություն եւ աղոթասիրություն: Պետք է պահել եկեղեցու կարգն ու սարքը, պահել օրապահքերը (չորեքշաբթի եւ ուրբաթ օրերի) եւ շաբաթապահքերը, պահել աղոթքով, պատրաստվել ու առավոտից ծոմապահությամբ գնալ եկեղեցի: Շատ ջերմեռանդ քրիստոնյաներ ծոմ են պահում նախորդ օրվա երեկոյից սկսած, որը գովելի, դրվատելի է: Բավարար պայման է առավոտից ծոմապահությունը, ցանկալի պայման է երեկոյից ծոմապահությունը: Հաղորդությանը մոտեցող մարդը պետք է մաքուր լինի ոչ միայն հոգեպես, այլեւ մարմնապես: Պարզ առօրյայով ապրող քրիստոնյա մարդու համար այսքանը բավարար է: Հանդգնություն է, երբ մարդը, ով ոչ աղոթք է արել, ոչ պահք պահել, ոչ պատրաստվել, գալիս եւ հաղորդություն է ստանում: Իսկ եթե պատրաստվել ես, բայց էլի չես մոտենում, ընկնում ես ծայրահեղության մեջ: